钦定古今图书集成/明伦汇编/氏族典/第311卷 > 《廖用贤尚友录》 > 程普
## 钦定古今图书集成/明伦汇编/氏族典/第311卷 > 《廖用贤尚友录》 > 程普

按《吴志程普传》：“普字德谋，右北平土垠人也。初为州
郡吏，有容貌计略，善于应对。从孙坚征伐。坚薨，复随
孙策有功。策入会稽，以普为吴郡都尉，治钱塘，徙丹
阳都尉，居石城。后拜荡寇中郎将，领零陵太守。策薨，
与张昭等共辅孙权，破曹公于乌林。又进攻南郡，走
曹仁。拜裨将军，领江夏太守，治沙羡。先出诸将，普最”
年长，时人皆呼“程公。”性好施与，喜士大夫。周瑜卒，代
领南郡太守。权分荆州与刘备，普复还领江夏，迁荡
寇将军。卒。权称尊号，追论普功，封子咨为亭侯。